B. Bugár, podpredseda NR SR: (2001-09-20):
Na záver, samozrejme požiadame potom členov vlády, aby podľa zákona o rokovacom poriadku dali písomnú odpoveď na interpelácie v stanovenej lehote do 30 dní. Vyhlasujem tento bod programu za skončený. Pristúpime k rokovaniu o bode písomné odpovede členov vlády Slovenskej republiky na interpelácie poslancov Národnej rady Slovenskej republiky písomne podané predsedovi Národnej rady Slovenskej republiky do 31. júla 2001 , ktoré ste dostali ako tlač 1146. Skôr ako pristúpime k rozprave, chcem požiadať tých poslancov, na interpelácie ktorých máme predložené odpovede členov vlády, aby vo svojom vystúpení vyjadrili svoje stanovisko k týmto odpovediam. Zároveň, samozrejme, ich žiadam, aby vo svojom vystúpení uviedli číslo, pod ktorým sa odpoveď člena vlády v tlači 1146 nachádza. Otváram rozpravu o tomto bode programu. Pýtam sa, kto sa hlási do rozpravy. Pani poslankyňa Aibeková ako jediná. Nech sa páči, pani poslankyňa, máte slovo. M. Aibeková, poslankyňa: Ďakujem pekne. Ja budem veľmi stručná. Ja chcem protestovať proti odpovedi ministra zdravotníctva na moje tri otázky, ktoré som mu položila, pretože pán minister má takú veľmi zvláštnu predstavu, že môže odpoveď, pretože on ju nerobí, samozrejme, podpísať bez toho, že by si prečítal, na čo sa poslanec vlastne pýta. Ja som sa pýtala na okolnosti privatizácie Polikliniky pre študujúci a pracujúci dorast v Bratislave na Vajnorskej ulici. A pýtala som sa, prečo bola táto poliklinika zaradená do zoznamu, keď ani za predchádzajúcej vlády, ale ani za predchádzajúceho ministra tam nebola zaradená, pretože ona nepatrí medzi územné polikliniky. Je to poliklinika s celoslovenskou pôsobnosťou a jediná, ktorá rieši problémy dorastu od stredných škôl až po vysokoškolákov. Tam som aj uviedla, koľko zdrojov bolo daných na opravu tejto budovy. Pán minister dal súhlas so zakúpením jedného prístroja, ktorý má hodnotu takmer 5 mil. korún. A vyčíslili, a pozrite si materiál o privatizácii, hodnotu celej budovy a všetkého na 700 tisíc. Za 700 tisíc nekúpite dnes v Bratislave ani garsónku. Samozrejme, že to potom opravili, po mojom upozornení, na 7,7 mil., ale aj tak, choďte si pozrieť túto budovu a len nový prístroj kúpený tento rok má hodnotu 5 mil. A pán minister namiesto, aby odpovedal na tieto moje konkrétne otázky, tak si to môžete pozrieť písomne, odpovedá, že nevidí dôvod, prečo by nemala byť privatizovaná aj táto poliklinika. Ja som sa ho pýtala, pre koho ju chystá a ako vlastne ju chce privatizovať. Tu mi tvrdil ústne, že na obec. Nie je to pravda, pretože už je vypísané výberové konanie a sú tam traja uchádzači a nie je to obec. Takže ja nechcem, pán podpredseda, aby sa hlasovalo, lebo ja považujem za dehonestujúce pre poslanca, že niekto iný, kto nepozná túto problematiku, má hlasovať o tom, či je dobrá odpoveď. A ešte som ho interpelovala, samozrejme, aj v otázke úpravy platov zdravotníckych pracovníkov, pretože vieme, že vo všetkých písomných materiáloch dal nám poslancom, a preto sme aj prijali uznesenie, že na platy bude vyčíslených pre tento rok 3,4 mld. Teraz priznáva a je to v tej písomnej odpovedi, môžete si to pozrieť, že je to navyše iba o 1 mld. aj nejaké milióny. A sám tu pán minister, aby ste videli aká je situácia, týmto končím, pre jeden regionálny denník, konkrétne Zemplínsky denník, kde bol na návšteve a kde sa ho na toto pýtali, odpovedal, že mzdy sa zvýšili o 40 % zdravotníckym pracovníkom, ale zároveň v ďalšej vete priznáva, že o 10 % poklesli finančné prostriedky určené na nočné služby lekárov a asi o 20 % poklesla suma vyplácaná v oblasti osobných príplatkov. Koľko teda zostáva na reálnu úpravu miezd? A viete, ako sa to riešilo, že nechal to na hlavách riaditeľov a tí museli prepúšťať zdravotníckych pracovníkov alebo jednoducho takýmto spôsobom im vzali iné zložky platu. Takže ja by som chcela požiadať pána ministra, aby si zvážil, na čo odpovedá a komu odpovedá, pretože celú stranu mi tam venuje vysvetľovaniu privatizácie, ako prebieha. Nuž pán minister asi zabudol, že ja som tu už deviaty rok a bola som pri všetkých koncepciách privatizácie. A on si asi ako poslanec nečítal tie písomné materiály, ktoré dostávame. Ja na rozdiel si ich nielen čítam, ale aj spracovávam. Takže, pán podpredseda, aspoň takýmto spôsobom som vyjadrila svoj protest proti odpovedi ministra zdravotníctva. A pre druhýkrát ho žiadam, aby mi odpovedal na to, na čo sa pýtam, a neodpovedal na veci, ktoré viem a ktoré ma nezaujímajú.